
Ask og Ellinor las denne boka først.

Kven skal lese den no?

Kapittel 3

Må ein ha med tuba på tubatur?


Storeblombarna

I boka møter du familien Storeblom. Familien består av Esmeralda Storeblom (mamma), Didrik Storeblom (pappa) og alle søskena Storeblom:

Kapittel 1

Kor mange barn har vi?

Esmeralda Storeblom hadde tretten barn, men ho sa alltid at ho hadde tolv. Problemet var at Esmeralda berre kunne telje til tolv, så ho trudde faktisk at ho hadde tolv barn.

Ada var tretten år og høyrde til blant Storeblom-ungane. Ada syntest det var ganske trøblete med ei mor som berre kunne telje til tolv. Men verkeleg krise vart det først da alle søskena vart inviterte til Amerika – og Esmeralda sørgde for flybillettane.

Pappaen til Ada, Didrik Storeblom, var tubalærar på Kroken skole, og tubamusikk var det vakraste lærar Storeblom visste om. Derfor måtte alle elevane vere med i skolens store tubaorkester, gjere mange tubalekser og halde ut lange tubaøvingar. Hadde Didrik Storeblom fått bestemme, så hadde Kroken skole vore ein rein tubaskole. Men dessverre måtte elevane lære litt matematikk og språk òg.

Amerika-turen handla òg om tuba. Den styrtrike amerikanske dama Ivana Truttel-Dutt hadde invitert alle som spelte tuba på Kroken skole, til å besøke tubapalasset hennar i Amerika.

Storeblom-barna vart overlykkelege over invitasjonen til Amerika. Endeleg skulle dei få delta på noko spennande på grunn av tubapappaen sin. Men så begynte planlegginga.

– Det kjem aldri til å gå bra, sa fireåringen Karlomine dystert.

Karlomine var eigentleg for lita til å gå på skole, men ho var veldig klok. Didrik hadde teke henne med til skolen frå ho var to år, før ho klarte å bere sin eigen tuba. No gjekk ho i sjette klasse, der ho hjelpte lærarane med å svare på vanskelege spørsmål.

– Er det nokon som ikkje har lyst til å vere med, kanskje?

Ada spurde forsiktig ut i lufta, sjølv om ho visste at dette var krise. Ungane hadde samla seg til familieråd i det gamle, morkne vedskjulet i hagen. Fedrar skulle ordne med pakking, og mødrer skulle ordne med billettar, hadde dei fått beskjed om. Mamma Esmeralda hadde kvitra fornøgd at ho personleg hadde meldt frå til fru Truttel-Dutt at ho trong tolv flybillettar til dei tolv tubaungane sine.

Vedskjulet var lite, så dei vagla seg som best dei kunne mellom vedkubbar, verktøy og gamle målingsspann. Ante, som var femten år og oppkalla etter hovudpersonen i ein gammal barne-TV, hadde komme sist og sat pressa inn i vindaugsposten for å få vere med.

– Pass, sa Tamarine ulykkeleg. – Vi treng tretten pass òg.

Tamarine var tvillingane Tamar og Trine. Sjølv om dei var gut og jente, var dei prikk like. Ikkje eingong mamma Esmeralda klarte å sjå forskjell, derfor sa ho Tamarine til begge. Dei var tynne som sytrådar, og no som dei sat tett saman på ein hoggestabbe, var det nesten vanskeleg å sjå at dei var to.

– Ja, stemte Dulilja i.

– Vi treng både tretten pass og tretten flybillettar.

Ho sukka og fortsette kviskrande.

– Kva om vi for éin gongs skyld seier til mamma at vi treng tretten …

– NEI!!!!

Eit unisont, einstemmig brølande nei kom frå alle dei andre. Éin gong hadde Didrik nemleg prøvd å snakke med Esmeralda om tretten.

– Kva om vi hadde hatt tretten barn, hadde han spurt litt sånn tilfeldig ut i lufta, mens han pussa energisk på tubaen sin med ein poleringsklut.

– Tretten? Du veit at det er eit ulykkestal, ikkje sant?

Mamma Esmeralda hadde pusta fort ut og inn mens ho snakka høgare og høgare.

– Alt går gale når ein kjem til tretten, kvein ho.

– Tretten er skummelt, skingra stemma. – Tretten fører til ulykke. Eg vil ikkje høyre meir snakk om tretten.

Ho hiksta etter pusten mens store tårer spratt ut av auga hennar, og Didrik måtte leggje frå seg tubaen og hente lommetørklede.

Seinare samla han saman alle ungane og snakka alvorleg.

– Eg trudde Esmeralda lei av dyskalkuli eller taldysleksi, begynte han.

– Er det farleg? Blir vi smitta? lurte Ada på. Ho hadde veldig lyst til å vere heime frå skolen nokre dagar.

– Nei, nei, slett ikkje, roa Didrik henne med. – Det betyr berre at ein har problem med å lære tal. Men det er noko heilt anna med Esmeralda. Ho har rett og slett ein hysterisk skrekk for talet tretten. Ein fobi. Ho kom seg truleg aldri forbi talet tretten da ho skulle lære å rekne. Noko eller nokon må ha skremt henne heilt forferdeleg.

– Akkurat som at folk er redde for edderkoppar og har araknofobi. Mamma har altså trettenfobi, fastslo Ante, som var eldst og ville vere klokast.

– På latin heiter tretten «tredecim», og på gresk seier dei «dekatreis», fortalde Karlomine.

– Så det blir tredecimfobi eller dekatreisfobi. Vi kan bruke det som hemmeleg språk når mamma er i nærleiken.

Pappa Didrik såg takknemleg på Karlomine.

– Kjempelurt. Dersom nokon absolutt må seie talet tretten frå no av, kan dei velje mellom tredecim eller dekatreis. Men aldri, absolutt aldri seie tretten så mamma Esmeralda høyrer det.

Derfor gjekk barna frå vedskjulet med eit uløyst problem. Ein av dei kom til å mangle billett, og pappa Didrik var så distré at han heilt sikkert ikkje hadde tenkt på det. Og om han hadde, så var det ikkje så enkelt å skaffe pengar til ein ekstra Amerikabillett.

Kalvin, som var fjorten år gammal, hadde sete still under familierådet. Han krympa seg innvendig kvar gong pappaen snakka om flinke og berømte tubaspelarar. For sjølv om Kalvin hadde spelt tuba sidan han var to år, var han ganske dårleg. Han var faktisk – for å seie det rett ut – ein elendig tubaspelar. Han hadde sjølvsagt lyst til å bli med til Amerika, men var villig til å gjere kva som helst for å sleppe å spele.

Esmeralda spelte ikkje tuba, men ho hadde hjelpt Kalvin med å lære notar da han var liten. Ettersom ho ikkje klarte å telje meir enn tolv notar, lærte han aldri fleire. Tolv notar held berre til dei aller enklaste tubastykka, og heilt fram til no hadde Kalvin vore fornøgd. Alle trudde han spelte, men mesteparten av tida bles han forsiktig i tubaen utan å lage lyd. Dirigent og lærar Didrik Storeblom hadde snakka om solospeling i Amerika, og Kalvin lurte fælt på korleis han skulle klare å snike seg unna. Ein kort augneblink tenkte han at han kunne ofre seg og bli heime, for det kom til å bli eit mareritt å late som om han spelte på alle konsertane. Men å vere heilt åleine på skolen i ti dagar? Kalvin fekk heller late som om han vart sjuk. Frisk nok til å bli — med, men for sjuk til å spele tuba? Det fanst sikkert ein sånn sjukdom.

Hadde det berre vore vanlege konsertar, men lærar Storeblom hadde brumla begeistra om solospeling. Endeleg skulle elevane få vist fram tubakunstane sine for eit internasjonalt publikum. Han kunne ikkje love at alle skulle få spele solo, men iallfall dei eldste, hadde han sagt mens han peika mot klassen til Kalvin.

Brekke tunga, var det mogleg? Kalvin hadde lagt ein blyantstump i munnen mens han gjorde tubaprompepusting for å finne ut om det var mogleg å spele med øydelagd tunge.

– Flott, Kalvin, hadde lærar Storeblom sagt da han såg kva Kalvin heldt på med.

– Tørrtrening på solonummer alt, dette kjem til å bli fantastisk. Kalvin tek første solonummer i Amerika!


Kapittel 2

12 + 1 = cirka 14

Heldigvis jobba ikkje mamma Esmeralda på skolen, for både Storeblom-ungane og dei andre ungane visste kva for eit fag dei ville fått. Hekling!

Mamma Esmeralda hekla heile tida, og alt ho hadde rundt seg, vart dekt med hekletinga hennar. Ungane hadde hekla sko, øyrevarmarar og ryggsekker. Hønene i nabolaget hadde fått hekla vengevarmarar og hønesko, og hanen fekk hanekamheklelue! Det fanst ikkje den tingen i verda som ikkje trong noko hekla, meinte Esmeralda.

Morgonen etter den mislykka planlegginga stod ungane i lang kø framfor vasken med den hekla spegelen for å spytte ut tannkrem etter tannpussen.

– Ageriga bir gempeartig, sa Ada med munnen full av tannkost.

– Visj vi karer å komme osj dit, svarte Dulilja mens ho gurgla. Plutseleg høyrde dei høge stemmer frå kjøkkenet.

– Nei, nei og atter nei, ropte pappa Didrik.

– Du kan ikkje begynne å spele tuba. Kven i all verda skal hekle gåver og genserar og sokkar og haneluer og tubatrekk da?

– Men eg vil også vere med til Amerika, svarte Esmeralda.

– Vi skal få deg med til Amerika, men det må finnast ein annan måte.

– Eg har eigentleg ikkje det minste lyst til å spele tuba heller, mumla mamma Esmeralda lågt sånn at pappa Didrik ikkje skulle høyre det.

Nokre minutt seinare sat alle samla rundt frukostbordet. Men i staden for å ta fram trippelbrødskjeremaskina buldra pappa Didrik med høg stemme så barna tagde bom stilt:

– I dag blir det ikkje frukost før vi har løyst eit kjempestort problem! Vi må finne ein måte å skaffe pengar til ein ekstra Amerika-billett til mamma Esmeralda på.

– Mamma? Skal mamma spele tuba? utbraut Ante forundra. – Ho er jo vaksen?

– Nei, svarte pappa Didrik. – Eg har lova henne at vi skal klare det utan at ho speler tuba. Det blir ikkje enkelt, men eg har lova det, og vi må halde det eg lover.

–  Vi kan spele tuba i friminutta og leggje ein hatt framfor oss som dei andre elevane kan leggje pengar i, foreslo Ante.

Forslaget vart temmeleg kjapt nedstemt. Når du går på ein skole der absolutt alle speler tuba, er det neppe nokon som vil betale for å høyre på.

– Eg kan hekle tubatrekk og selje på skolebasar, foreslo mamma Esmeralda.

– Nei, sukka Yussef.

– Det finst ikkje nokon som har ein naken tuba i heile Kroken. Mange har til og med to tubatrekk i forskjellige fargar.

– Vi smuglar med oss mamma, ropte vesle Sirk Elin.

– Ho kan ha på seg ei sånn usannsynlegheitskappe som Harry Potter bruker, og så kan ho berre gå saman med oss inn på flyet!

Pappa Didrik sukka høgt og såg oppgitt på Sirk Elin. Nokre gonger syntest han at barn høyrdest veldig dumme ut. Han begynte å riste på hovudet så øyra daska mot skuldrene, da Ada skreik ut.

– Det er genialt, jo. Sirk Elin er eit geni, ho har løyst alle problema våre!

– Problema våre? Vi har vel berre eitt problem, og ho har ikkje klart å løyse dét eingong, meinte Didrik. Han fnyste forarga, men Ada heldt berre fram.

– Klart vi har mange problem. Ungar har alltid problem. Reisesjuke og høgdeproblem og flyskrekk og Amerika-fobi. Men det viktigaste problemet akkurat no er å få mamma til Amerika. Og eg veit akkurat korleis vi skal gjere det. Vi læst som om ho er ein tuba!

Det vart heilt stilt rundt bordet. Ingen klarte å sjå samanhengen mellom ei usannsynlegheitskappe og ein tuba til mor.

– Eg vil pele på mamma!

Nikken på to år hoppa rundt mens han lest som om han spelte tuba, og dermed begynte dei andre å le.

Ada kikka forundra rundt bordet.

– Er det verkeleg ingen som forstår kva eg meiner?

Alle rista på hovudet mange gonger.

– Vi skal ha med oss tolv tubaer pluss tuba til pappa, sa Ada og manøvrerte pent utanom talet tretten.

– Folk flest aner ikkje korleis ein tuba ser ut, fortsette ho.

Didrik himla med auga så dei rulla heilt bakover i skallen, men Ada stoppa han før han rakk å protestere høglydt.

– Tubaene våre har tubatrekk i forskjellige fargar og størrelsar, og det er nesten ikkje mogleg å skjønne kva som er inni.

Karlomine begynte å nikke ivrig.

– Så dersom mamma Esmeralda lagar eit ekstra tubatrekk til seg sjølv, så er det ei enkel sak å smugle henne med seg!

– Men eg treng jo ikkje noko tubatrekk, for eg skal ikkje spele tuba, sukka Esmeralda oppgitt.

– Nei, mamma, sa Ada tolmodig. – Du skal hekle eit tubatrekk som passar akkurat til deg sjølv. Du skal rett og slett vere inni tubatrekket, og så skal vi andre smugle deg inn på flyet.

– Vi skal til Amerika, og vi veit korleis vi skal komme oss dit! Jippi, jippi, jippi!

Esmeralda og Didrik såg forundra ut da alle ungane så nær som Kalvin braut ut i vill jubel og hoppa i ring rundt kjøkkenbordet og hoia og song.

Ungane hadde nemleg forstått at det einaste dei trong å gjere, var å lure mamma Esmeralda til å hekle to mennesketubatrekk i staden for eitt. Så kunne dei smugle med seg både ein Storeblom-unge og ei Storeblom-mamma i kvart sitt tubatrekk. America next!


Kapittel 3

Må ein ha med tuba på tubatur?

På skolen dagen etter var Amerika-turen det einaste elevane klarte å snakke om. Alle hoppa og spratt omkring, fulle av energi, men ingen klarte å gjere skolearbeid. Lærar Storeblom bad dei i staden om å møte i musikkrommet for å planleggje. Der fekk elevane beskjed om å skrive ei liste med tolv ting dei meinte det var nødvendig å ha med på turen.

– Men er det nok med tolv? lurte Alvin frå sjetteklassen på.

– Ja, presiserte tubalærar Storeblom og stira strengt utover elevane.

– Tolv er alltid nok. Det er grenser for kor mykje ein kan ta med seg på eit fly. I morgon hengjer vi opp listene og kontrollerer at alle har notert fornuftige ting. I mellomtida får de øve godt.

Om kvelden kom det tubalydar frå alle hus i heile Kroken. Små barn og store barn spelte til dei fekk svære vabler på leppene og måtte setje plaster over heile munnen. Innimellom sat dei saman med resten av familiane sine og strevde med å lage lista med dei tolv viktigaste tinga. Nokre mødrer og fedrar meinte nok at lista vart litt kort.

Neste dag dekte elevane veggene på musikkrommet med pakkelister på rekke og rad i staden for tubanotar. Lærar Storeblom dansa strålande fornøgd inn til timen. Han las på éi liste, rista oppgitt på hovudet og kikka på den neste, rista enda meir oppgitt på hovudet og gjekk vidare. Øyreflippane daska mot skuldrene, fortare og fortare, og etter at han hadde gått langs heile den lange veggen og lese på alle listene, hadde øyra vorte eldraude.

– Men er det mogleg, da? torna han mot elevane.

– Korleis kan alle – eg gjentek ALLE – gløyme det viktigaste? Her skal vi reise langt og lenger enn langt, og vi skal vere borte i ti dagar, og så har alle gløymt det viktigaste?

Raudfargen på øyreflippane vart enda mørkare, og den begynte å spreie seg til resten av hovudet.

– Tannbørste? kom det forsiktig frå vesle Martin, som nettopp hadde mista nesten alle mjølketennene.

– Vi kan vel klare oss ti dagar utan tannbørste, brumla Storeblom til svar.

– Gode sko, mumla Camilla.

– Sjølvsagt ikkje, svarte Storeblom. – Du har på deg dei skoa du har, så dei treng ikkje stå på lista, uansett om skoa er gode eller ikkje.

– Øyreproppar, kviskra Olga mens ho stira sjenert ned i golvet.

– Øyreproppar? Da høyrer jo ingen kva dei speler, eksploderte lærar Storeblom.

Alle kniste mens dei heldt for munnen, og nokre klarte ikkje å la vere å kommentere.

– Haha! Det var lurt. Det må vi hugse. Kjempesmart! Vi slepp å høyre på oss sjølve!

Olga fortsette.

– Eg tenkte det var lurt å ha øyreproppar på flyet. Sånn at vi får sove dersom nokon bråkar.

Lærar Storeblom kikka på henne. Kom det endeleg ein snev av fornuft? Han lukka auga.

– A, B, C, D, E, F, sa han sakte.

Elevane lurte på kor lang tid det ville ta. Det hende han måtte ta alfabetet to gonger før han vart roleg. Da han kom til S, opna han auga.

– Kvifor i alle verdas tubaspelande land og rike er det ingen av dykk som har tenkt på å ha med ein tuba? Kva skal de spele på? Lufttuba?

– Må alle ha med seg tuba, da? spurde Kalvin forsiktig.

– Eg kan for eksempel ofre meg og bere handklede og vassflasker for dykk.

Han kikka rundt seg med spørjande augnebryn langt oppe i panna mens han nikka oppfordrande, men ingen av elevane torde å nikke tilbake.

– Handflasker og vassklede?

Orda spratt ut av munnen på Didrik Storeblom så hardt at det følgde med spyttdropar som trefte dei næraste elevane.

– Kva trur du vi er? Eit ganske alminneleg og idiotisk fotballag? Ta med listene dykkar heim att og tenk ein gong til. I morgon vil eg ha nye lister her. Han tappa hardt med peikefingeren på veggen. – Med tuba!

Neste dag kåra lærar Storeblom ei vinnarliste som alle fekk beskjed om å kikke ekstra godt på. Særleg dei øvste, viktigaste tinga:


1 Tuba

2 Tubatrekk

3 Tubanotar

4 Tubareservedel

5 Tubareinsemiddel

6 Yatzy

7 Matpakke

8 Reisesjukemedisin

9 Øyreproppar

10 Billett

11 Pass

12 Kart over Amerika

